text: প্রধানমন্ত্রী টুঙ্গিপাড়া যাচ্ছেন শুক্রবার -Deshebideshe
  ঢাকা, ০৭ জানুয়ারী- জাতির জনক বঙ্গবন্ধু শেখ মুজিবুর রহমানের সমাধিসৌধ জিয়ারত করতে প্রধানমন্ত্রী শেখ হাসিনা শুক্রবার গোপালগঞ্জের টুঙ্গিপাড়া আসছেন। এদিন সকাল সোয়া ১০টায় তিনি টুঙ্গিপাড়ায় বঙ্গবন্ধু শেখ মুজিবুর রহমানের সমাধি সৌধ বেদিতে পুষ্পস্তবক অর্পণ করবেন। এরপর ফাতেহাপাঠ ও বিশেষ মোনাজাতে অংশ নিবেন।
  সকাল ১১টা থেকে দুপুর আড়াইটা পর্যন্ত বঙ্গবন্ধুর সমাধিসৌধ কমপ্লেক্সে নিজ বাসভবনে অবস্থান করবেন তিনি। সেখান মিলাদ মাহফিল, জোহরের নামাজ ও মধ্যাহ্নবিরতি করবেন। এরপর বিকেল ৩টায় প্রধানমন্ত্রী টুঙ্গিপাড়া হ্যালিপ্যাড থেকে হেলিকপ্টারে করে ঢাকার উদ্দেশে রওনা দেবেন।
  গোপালগঞ্জ জেলা প্রশাসক মো. খলিলুর রহমানের কাছে পাঠানো প্রধানমন্ত্রীর সহকারী একান্ত সচিব-১ মো. জাহাঙ্গীর আলম স্বাক্ষরিত এক ফ্যাক্সবার্তায় এ তথ্য জানা গেছে। সেখানে অবস্থানকালে প্রধানমন্ত্রী টুঙ্গিপাড়া পৌরসভার নবনির্বাচিত মেয়র ও কাউন্সিলরদের সঙ্গে মতবিনিময় সভায় অংশ নেবেন। কেন্দ্রীয় আওয়ামী লীগের ধর্মবিষয়ক সম্পাদক ও প্রধানমন্ত্রীর নির্বাচনী এলাকার (কোটালীপাড়া-টুঙ্গিপাড়া) প্রতিনিধি শেখ মোহাম্মদ আব্দুল্লাহ জানিয়েছেন, প্রধানমন্ত্রীর আগমন উপলক্ষে টুঙ্গিপাড়া উপজেলা আওয়ামী লীগ ও সহযোগী সংগঠনের নেতাকর্মীদের মধ্যে প্রাণচাঞ্চল্য দেখা দিয়েছে। তারা প্রধানমন্ত্রীর আগমনকে সফল করতে দলীয় কার্যালয়ে সভা করেছেন।
  গোপালগঞ্জের পুলিশ সুপার এস এম এমরান হোসেন জানিয়েছেন, প্রধানমন্ত্রীর সফরকে নির্বিঘ্ন করতে ব্যাপক নিরাপত্তাব্যবস্থা গ্রহণ করা হয়েছে। টুঙ্গিপাড়ায় জাতির জনক বঙ্গবন্ধু শেখ মুজিবুর রহমানের মাজার ও আশপাশের এলাকায় নিরাপত্তাবলয় সৃষ্টি করা হয়েছে। জেলা সদর ও টুঙ্গিপাড়া উপজেলার বিভিন্ন পয়েন্টে নিরাপত্তা চৌকি বসানো হয়েছে। এ ছাড়া সাদা পোশাকে পুলিশসহ বিভিন্ন গোয়েন্দা সংস্থার সদস্যরা মাঠে কাজ করছেন।